নামখানায় রাস্তার বেহাল দশা, বন্ধ পথশ্রী প্রকল্পের কাজ, পুজোর আগেই দুর্ভোগ এলাকাবাসীর

দক্ষিণ ২৪ পরগনা: দক্ষিণ ২৪ পরগনার (South 24 Pargana) নামখানা (Namkhana) ব্লকের হরিপুর গ্রাম পঞ্চায়েত এলাকার উত্তর নেতাজিনগর থেকে বাদামতলা পর্যন্ত প্রায় ৩ কিলোমিটার রাস্তার বেহাল দশায় চরম দুর্ভোগে পড়েছেন স্থানীয় মানুষজন। দীর্ঘদিন ধরে মাটির রাস্তা সংস্কার না হওয়ায় প্রতিদিনই দুর্ঘটনার আশঙ্কা নিয়ে যাতায়াত করছেন প্রায় তিন থেকে চার হাজার মানুষ।

এই রাস্তার ওপরেই নির্ভরশীল তিনের ঘেরী ও চারের ঘেরী গ্রামের কয়েক হাজার বাসিন্দা। রোগী থেকে স্কুলপড়ুয়া, সবাইকে বাধ্য হয়েই প্রতিদিন এই বিপজ্জনক রাস্তায় চলাচল করতে হচ্ছে। স্থানীয়দের অভিযোগ, বারবার পঞ্চায়েত ও বিডিও অফিসে জানিয়েও মেলেনি কোনও সুরাহা।

আরও পড়ুন: টানা বৃষ্টিতে চিন্তায় শিমুরালির মৃৎশিল্পীরা

গ্রামবাসীরা জানান, বর্ষার সময় এই রাস্তা একেবারে কাদা ও গর্তে ভরে যায়। অনেক সময় অসুস্থ মানুষকে হাসপাতালে নিয়ে যাওয়া পর্যন্ত অসম্ভব হয়ে ওঠে। এ বিষয়ে স্থানীয় পঞ্চায়েত প্রধান জানান, “রাস্তা পথশ্রী প্রকল্পের মধ্যে অন্তর্ভুক্ত। কিন্তু প্রকল্পের কাজ বন্ধ থাকায় কাজ এগোতে পারেনি। তবে পুজোর আগে অন্তত রিপেয়ারিংয়ের চেষ্টা করা হচ্ছে।” এর মধ্যেই প্রতিদিনই চরম দুর্ভোগ পোহাতে হচ্ছে সাধারণ মানুষকে। স্থানীয়দের প্রশ্ন, কবে মিলবে স্বস্তি?